Tomanová, Viera, komisárka pre deti (2017-06-19):
Pekný dobrý deň prajem. Vážené panie poslankyne, vážení páni poslanci, dovoľte mi predložiť správu o činnosti komisára pre deti za rok 2016 a to v súlade so zákonom č. 176/2015, ktorý vytvoril podmienky pre nezávislé pôsobenie komisára pre deti oddelene od výkonu oprávnení od iných orgánov s kompetenciami v oblasti ľudských práv a s financovaním prostredníctvom dotácie zo štátneho rozpočtu. Na rozdiel od ostatných orgánov zaoberajúcich ochranou práv bola vytvorená špecializovaná verejná ochrana práv, špecializácia, ktorá spočíva v tom, že komisár sa v prípade detí zaoberá výlučne právami detí uznanými v dohovoroch Organizácie spojených národov, samozrejme vrátane práv, ktoré okrem príslušných dohovorov vymedzuje aj Ústava Slovenskej republiky. Naviac komisárovi pre deti je priznaná aj kompetencia podávania oznámení a to v súlade s časťou II Opčného protokolu Dohovoru OSN o právach dieťaťa, o procedúre oznámení. Podmienky predloženia takéhoto oznámenia, avšak až po vyčerpaní všetkých našich dostupných opravných prostriedkov, upravuje priamo Opčný protokol. Pôsobnosť komisára je upravená tak, aby konal v konkrétnych prípadoch, kde je potrebné posúdiť či už dodržiavanie práv dieťaťa, respektíve skupiny detí a nájsť účinné prostriedky nápravy v sledovaní stavu a vývoja uplatňovania práv dieťaťa všeobecne, či už na základe podnetu alebo z vlastnej iniciatívy komisára. Jeho úlohou je tiež zabezpečiť, aby boli vyjadrované a vypočuté názory detí v otázkach ich práv, bez ohľadu na to, či hodlajú niektoré z týchto práv deti využiť. Mal by plniť úlohu hlasu detí, čím môže prispieť aj ku zvyšovaniu povedomiu o právach dieťaťa. Samozrejme ďalšie úlohy, vážne úlohy komisára sú obsiahnuté v zákone a to aj v prípade dostupnosti komisára pre všetky deti nezávisle na mieste, kde sa zdržiavajú. Disponuje oprávnením viesť osobný rozhovor s dieťaťom aj bez prítomnosti tretej osoby. Toto sa vzťahuje aj pre prípady mimoriadne sa síce vyskytujúce, tzv. kolúznej väzby, avšak samozrejme pri dodržaní povinnosti ohlásenia prokurátorovi. Nemenej dôležitou je skutočnosť, že komisár je oprávnený zúčastniť sa konania podľa všeobecných predpisov o konaní pred súdmi, kde má v prípade vystúpenia postavenie vedľajšieho účastníka. Nezávislosť komisára pre deti okrem iného spočíva predovšetkým v tom, že orgány verejnej moci nemôžu zasiahnuť do výkonu jeho pôsobnosti či oprávnení. O tom je vlastne nezávislosť komisára pre deti. Vážené dámy, vážení páni, predkladaná správa má 12 časti. Dá sa povedať, prvá časť hovorí o zriadení inštitútu Slovenskej republiky, druhá hovorí o ochrane, rozobrali sme dopady Dohovoru o právach dieťaťa a úpravy niektorých právnych noriem, samozrejme týka sa to predovšetkým zákona o rodine, zákona 36/2005, týka sa to civilného mimosporového poriadku, zákona č. 161, ktorý nadobudol účinnosť od 1. júla minulého roka, a samozrejme týka sa to aj § 21 zákona 305/2005 o sociálnoprávnej ochrane detí a sociálnej kuratele. Tretia časť sa zaoberá právom dieťaťa na vyjadrenie a rešpektovanie jeho názoru podľa Dohovoru OSN o právach dieťaťa. V štvrtej časti sú rozobraté vybrané kazuistiky s prípadmi, s ktorými sme sa stretli, a to úprava práv a povinnosti rodičov k maloletému dieťaťu s medzinárodným prvkom, úprava práv a povinností rodičov vôbec k maloletému dieťaťu, náhradná rodinná starostlivosť, násilie páchané na deťoch, prístup ku vzdelaniu, oblasť poskytovania sociálnych dávok. Tým nie sú vyčerpané všetky oblasti, ktorých sa podnety detí vyskytovali. Niektorých podaní bolo veľmi málo. Hovorím konkrétne o šikane, kde sme dostali v skutočnosti tri podnety, ktoré sme riešili s krajskou školskou inšpekciou a samozrejme aj s ministerstvom školstva. Ďalšia časť sa venuje medializácii maloletých, zaradili sme aj legislatívno-právnu oblasť, pripomienkové konanie, kde sme sa vyjadrovali k právnym predpisom. Ďalšia časť, siedma časť sa venuje monitorovaniu a dodržiavaniu práv detí v resocializačných zariadeniach. Ôsma časť sa venuje pilotnému projektu v detských domovov, ktorý pokračuje v tomto roku a dotkne sa všetkých detských domovov, tak 48 štátnych zariadení, ako aj všetkých súkromných zariadení. Hospodárenie úradu komisára pre deti s pridelenými rozpočtovými prostriedkami je obsiahnuté v časti 10 a jedenástka je záver, v poslednej časti, v 12. časti sú prílohy k monitoringu. Toľko by som povedala na úvod s tým, že môžem povedať veľmi stručne niektoré drobnosti, ktoré vlastne v správe nie sú uvedené. Vznikli sme k 1. februáru ako organizácia, ktorá bola založená. Dá sa povedať už v mesiaci januári sme pôsobili a pracovali, 25. januára sme mali zriadenú virtuálnu adresu, ale to je v správe nakoniec spomínané, tak aby sme mohli na štatistike otvoriť a získať IČO, pretože bez toho to nebolo možné. Pokiaľ ide o personálne obsadenie, uvediem to hneď v tejto časti, v súčasnosti u komisára pre deti pracuje desať ľudí, riaditeľkou úradu je pani doktorka Dana Lengyelová desať ľudí, z toho je päť mužov, päť žien. Všetci majú vysokoškolské vzdelanie minimálne druhého stupňa, piati majú vysokoškolské vzdelanie tretieho stupňa. Pokiaľ ide o skutočnosť, o ktorej som teda rozprávala, čoho sa správa dotýka, musím jednoznačne povedať, že znakom úradu je aj logo s motívom slnka. Toto logo vzniklo na základe výzvy smerovanej k deťom zo základných škôl a predškolských zariadení, vybrali sme. Myslím si, že skutočne hovorí o tom slniečko, ktoré je, nakreslili deti, symbolizuje to, že deti potrebujú veľa slnka, aby boli šťastné a spokojné. Pokiaľ ide o časť, ktorá sa venuje, ochrane práv v zmysle zákona o komisárovi, treba povedať, že komisár ako nový inštitút, ktorý sa podieľa aj na ochrane práv detí, je podporou a presadzovaním práv priznaných deťom medzinárodnými zmluvami, ktorými je Slovenská republika viazaná. Pomoc komisárkou pre deti je bezplatná, je vyhľadávaná. K decembru 2016 bolo nám doručených 934 podaní, okrem osobných a písomných podaní aj prostredníctvom nonstop telefonickej linky a schránok, ktoré sú umiestnené na školách. Z toho 328 bolo podnetov, ktoré boli v rámci pôsobnosti komisára pre deti riešené. V 40-ch prípadoch sme vstupovali do súdnych konaní, čiže dá sa povedať, kde sme mali postavenie vedľajšieho účastníka zastupujúceho maloletých. Môžem povedať, že správa, ktorú ste dostali, obsahuje všetko, čo sme vám chceli povedať s tým, že rada si vypočujem vaše otázky k problematike, ktoré by mohli znamenať možno lepšiu komunikáciu, možno lepšiu činnosť komisára a samozrejme aj lepšiu činnosť v parlamente v tom, že by niektoré právne normy, ktoré sa žiadajú upraviť, boli upravené v prospech detí. Ďakujem za pozornosť. Skončila som, pán predsedajúci.